KIRJALLINEN KYSYMYS E-3317/02 esittäjä(t): Jan Mulder (ELDR)ja Herman Vermeer (ELDR) komissiolle. Yöllisen ajokiellon oikeudenmukaisuus Itävallassa.



Virallinen lehti nro 268 E , 07/11/2003 s. 0028 - 0029



KIRJALLINEN KYSYMYS E-3317/02 esittäjä(t): Jan Mulder (ELDR)ja Herman Vermeer (ELDR) komissiolle (22. marraskuuta 2002) Aihe: Yöllisen ajokiellon oikeudenmukaisuus Itävallassa Onko komissio tietoinen siitä, että Itävallan viranomaiset ovat ottaneet hiljan yli 7,5 tonnia painaville kuorma-autoille A12-valtatiellä Kundin (20,369 kilometrin päässä Wörgistä) ja Ampassin (86,780 kilometrin päässä Innsbruckista) välillä käyttöön yöllisen ajokiellon, joka on voimassa ajalla 1. lokakuuta 1. huhtikuuta 22.00 ja 05.00 välisenä aikana? Itävalta sanoo turvautuneensa kyseiseen toimenpiteeseen vähentääkseen alueen ympäristöön kohdistuvaa rasitusta. Kielto ei siten koske sellaisilla ajoneuvoilla tehtäviä kuljetuksia, joiden typpioksidipäästöt ovat alle 3,5 g/kWh, ja lisäksi helposti pilaantuvien elintarvikkeiden, sanomalehtien kaltaisten säännöllisesti ilmestyvien painotuotteiden ja kiiretapauksissa lääkkeiden kuljetusten osalta kieltoon sovelletaan poikkeuksia. Kukkien ja koristekasvien, jotka myös voidaan pääsääntöisesti luokitella pilaantuviksi tuotteiksi, kuljetuksille Itävallan viranomaiset eivät kuitenkaan ole myöntäneet poikkeuslupaa. Toimenpiteen seurauksena koko koristekasviala kärsii vakavaa taloudellista vahinkoa, koska tuotteet saapuvat määränpäähänsä myöhässä. Alalle on tunnusomaista, että esteet ja hidastukset kuljetusketjussa aiheuttavat mitattavissa olevaa vahinkoa tuotteiden laadulle ja vaikuttavat siten niistä maksettuun hintaan. Missä määrin tämä Itävallan toteuttama ja Euroopan laajuiseen verkkoon kohdistuva toimenpide on yleisesti ottaen yhteensopiva yhteisön lainsäädännön kanssa sekä siinä vahvistetun tavaroiden vapaata liikkuvuutta koskevan periaatteen kanssa? Vaikuttaa myös siltä, että kielto on luonteeltaan syrjivä muiden kuin itävaltalaisten kuljetusyritysten harjoittamaan läpikulkuliikenteeseen nähden. Katsooko komissio, että kyseisellä toimenpiteellä vääristetään itävaltalaisten ja muiden jäsenvaltioiden koristekasvien viejien välistä kilpailua, kun otetaan huomioon, että Itävallan alueelta lähtöisin olevat tuotteet voivat päästä markkinoille määränpäässään jo seuraavana päivänä, kun taas ulkomaisilta viejiltä aikaa tähän kuluu vähintään yksi vuorokausi enemmän kyseisen ajokiellon johdosta? Onko komissio valmis välittämään Itävallan viranomaisille tiedon siitä, miten se vastaa näihin kysymyksiin sekä ryhtymään mahdollisesti muihinkin toimiin? Loyola de Palacion komission puolesta antama vastaus (8. tammikuuta 2003) Komissio on tietoinen parlamentin jäsenen mainitsemasta ongelmasta, joka koskee raskaiden ajoneuvojen yöllistä ajokieltoa Inntalin moottoritiellä Itävallassa Kundlin ja Ampassin välillä. Komissio antoi jo vuonna 1998 Euroopan parlamentille ja neuvostolle ehdotuksen Euroopan parlamentin ja neuvoston direktiiviksi, joka koskee Euroopan laajuisen verkon alueella kansainvälisessä liikenteessä raskaisiin tavarankuljetusajoneuvoihin sovellettavia ajorajoituksia koskevaa yhdenmukaistettujen sääntöjen avointa järjestelmää(1). Koska ehdotus ei johtanut direktiivin antamiseen, komissio antoi muutetun ehdotuksen marraskuussa 2000(2). Muutettu ehdotus sai Euroopan parlamentin tuen heinäkuussa 2002. Tuolloin komissio ilmaisi kannattavansa suurinta osaa parlamentin ensimmäisessä käsittelyssä ehdottamista tarkistuksista ja erityisesti tarkistusta, joka koskee kukkien ja puutarhatuotteiden kuljettamisen sulkemista direktiivin soveltamisalan ulkopuolelle. Komissio laatii parhaillaan uutta muutettua ehdotusta. Näin ollen ja ottaen huomioon, että kyseistä säädöstä ei ole vielä annettu ja että yhteisöllä ei ole olemassa yhteisiä sääntöjä, jotka koskevat raskaisiin ajoneuvoihin kansainvälisessä liikenteessä sovellettavia rajoituksia, Tirolin presidentin määräämää toimenpidettä ja siihen rinnastettavia toimenpiteitä voidaan arvioida ainoastaan yhteisön oikeuden yleisten periaatteiden ja muiden tapaukseen sovellettavien säännösten nojalla. Komissio aikoo arvioida toimenpidettä syrjimättömyyden, oikeasuhteisuuden ja vapaan liikkuvuuden periaatteiden perusteella sekä ottaen huomioon ympäristöalalla sovellettavat yhteiset säännöt. Näiden perusteiden soveltamisen pitäisi estää kaikenlainen myös kysyjän mainitsema syrjiminen. (1) KOM(98) 115 lopullinen, EYVL C 198, 24.6.1998. (2) KOM(2000) 759 lopullinen, EYVL C 120 E, 24.4.2001.